DA Den Europæiske Unions Tidende C 130/16

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 130/09

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PISTACCHIO VERDE DI BRONTE«

EF-Nr.: IT-PDO-0005-0305-07.08.2003

BOB ( X ) BGB ( )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero Delle Politiche Agricole e Forestali Adresse: Via XX Settembre n. 20 00187 Roma ITALIA Tlf. +39 0646655104 Fax +39 0646655306 E-mail: saco7@politicheagricole.gov.it

2. Sammenslutning:

Navn: Associazione Produttori Frutta Secca Sicilia Orientale «Le Sciare» Adresse: Via Matrice, 15 95034 Bronte (CT) ITALIA Tlf. +39 095691373 Fax — E-mail: — Sammensætning: Producent/Forarbejdningsvirksomhed ( X ) Andre ( )

3. Produktets art:

Kategori 1.6.: Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pistacchio Verde di Bronte«

4.2. Beskrivelse:

Betegnelsen »Pistacchio Verde di Bronte« DOP er forbeholdt produktet fra planter af den botaniske art »Pistacia vera«, sort »Napoletana«, også kaldet »Bianca« eller »Nostrale«, podet på »Pistacia terebinthus«, med skal, uden skal eller uden skind. Der tillades op til 5 % planter af andre sorter og/eller med andre podestammer end P. terebinthus. Procentsatsen beregnes på grundlag af det samlede antal planter i plantagen. Under alle omstændigheder er produktet fra planter af andre sorter end »Napoletana« ikke omfattet af certificeringen.

Ved afsætningen skal »Pistacchio Verde di Bronte« DOP opfylde de fælles kvalitetsnormer og desuden følgende fysiske og organoleptiske krav: stærkt grønfarvede kimblade; et forhold mellem klorofyl a og b på 1,3-1,5; kraftig aromatisk smag uden antydning af mug eller fremmed smag; vandindhold 4-6 %; et forhold mellem nøddens længde og tykkelse på 1,5-1,9; højt indhold af monoumættede fedtsyrer i frugterne (overvejende oliesyre (72 %) og dernæst linolsyre (15 %) og palmitinsyre (10 %)).

4.3. Geografisk område:

Produktionsområdet for »Pistacchio Verde di Bronte« ligger i kommunerne Bronte, Adrano og Biancavilla i provinsen Catania i en højde af 400-900 m over havets overflade.

4.4. Bevis for oprindelse:

Hver enkelt fase af produktionsprocessen overvåges, idet alle input og output registreres. På denne måde og ved, at de dyrkede parceller samt producenter og pakkevirksomheder opføres i særlige registre, der føres af kontrolinstansen, og ved at de producerede mængder indberettes til kontrolinstansen, sikres produktets sporbarhed. Når producenterne opføres på listen, får de tildelt en identifikationskode, som entydigt identificerer driftslederen og den til vedkommende knyttede plantage. Alle fysiske og juridiske personer, der er opført i de pågældende registre, underkastes kontrol fra kontrolinstansens side i overensstemmelse med bestemmelserne i varespecifikationen og den pågældende kontrolplan.

4.5. Produktionsmetode:

I forberedelsen af jordstykket indgår en nivellering, som forbedrer vandafledningen og letter dyrkningsarbejdet og grundgødskningen. Plantagerne kan enten være specialiserede eller kombineret. Ud over beskæringen i de frie former »ceppaia« og »vaso libero« tillades også beskæringsformen »monocaule«, som letter høsten og dyrkningsarbejdet. Inden for området er pistacieplantagerne beliggende på vulkanske jorder med et meget tyndt muldlag. På den type undergrund vokser terpentintræ (Pistacia terebinthus) spontant og er den vigtigste podestamme for arten P. vera. I nyanlagte specialiserede plantager skal der som podestamme anvendes P. terebinthus. Høsten foregår fra midt i august til et stykke ind i oktober, afhængigt af produktionsområdet og vejret. Høsten sker ved håndkraft. Inden for et døgn efter høsten fjernes frugtkødet maskinelt for at undgå brunfarvning og eventuel kontaminering.

Derefter tørres produktet med skal straks ved direkte belysning eller med andre tørresystemer, så produktets temperatur holdes mellem 40 og 50 °C, indtil restvandindholdet i pistaciekernerne er på 4-6 %. Det tørrede produkt fyldes i ny jute-, papir- eller polyethylenemballage uden at komme i berøring med gulv og vægge i velventilerede og tørre lokaler. Produktet kan opbevares i op til 24 måneder efter høsten. Det er muligt at fjerne skal og/eller skind fra pistacienødder maskinelt. Det er på det strengeste forbudt at anvende kemikalier til konservering af »Pistacchio Verde di Bronte« DOP.

4.6. Tilknytning:

Produktionsområdet er kendetegnet ved jord af vulkansk oprindelse og halvtørt subtropisk middelhavsklima med lange og tørre somre, idet nedbøren er koncentreret i efterårs- og vinterperioden, og med store temperaturforskelle mellem dag og nat. Disse jordbunds- og klimaforhold giver sammen med terpentintræet (Pistacia terebinthus), som mennesket har indført i området, frugten nogle særlige kvalitetsmæssige egenskaber (kraftig grønfarvning, der er typisk for området, aflang form, aromatisk smag og højt indhold af monoumættede fedtsyrer), som næppe kan genfindes i andre produktionsområder, end ikke på Etna-bjergmassivet. Denne særlige kombination af jordbunds- og klimafaktorer og menneskelige faktorer medvirker til at give »Pistacchio Verde di Bronte« DOP de særlige kendetegn, der gør produktionen til noget enestående af sin art.

På Sicilien fik spredt dyrkning af Pistacchio Verde di Bronte et opsving under den arabisk dominerede periode (8. og 11. århundrede e.Kr.) Da det romerske kejserrige faldt fra hinanden efter invasioner af barbarer, blev Sicilien erobret af arabere, nemlig berbere fra Tunesien, muslimer og sorte fra Sudan, som beskrev Sicilien som »paradisets have«. Det var araberne, der indførte ikke blot dyrkning af citroner, appelsiner, sukkerrør, bomuld, palmer, papyrus og auberginer, men også pistacier. Endnu i dag er Pistacchio Verde di Bronte karakteristisk og typisk for de sicilianske desserter og kager, især i området omkring Catania.

4.7. Kontrolorgan:

Navn: Corfilcarni-GCC Adresse: Polo universitario dell’Annunziata 98168 Messina ITALIA Tlf. +39 090353659 Fax +39 0903500098 e-mail: stefano.simonella@corfilcarni.it

4.8. Mærkning:

Produktet afsættes i nye emballager af forskellig type i overensstemmelse med gældende lovgivning inden for to år efter høsten.

»Pistacchio Verde di Bronte« må kun bringes i omsætning, hvis der er BOB-logo på hver eneste emballage. Desuden skal betegnelsen »Pistacchio Verde di Bronte« være angivet med klare og uudslettelige bogstaver, som er lette at skelne fra de øvrige angivelser.

Endvidere skal der findes elementer, der identificerer pakkevirksomheden ved navn, firmabetegnelse og adresse, samt eventuelt navnet på den virksomhed, frugten kommer fra, bruttovægt og produktionsår. Den uge, hvor produktet er høstet, kan også angives. BOB-logoet viser en afbildning af Etna-vulkanen og en pistacienød med teksten »Denominazione d’Origine Protetta D.O.P.« ovenover og navnet »Pistacchio Verde di Bronte« nedenunder.